Video: 'Besope' weermaglid nou soek | Maroela Media
Video: 'Besope' weermaglid nou soek
Die weermag het die lid se gedrag veroordeel en sê die man is in hierdie stadium soek. (Foto: Skermgreep/Twitter)
Die Suid-Afrikaanse Nasionale Weermag sê hy is op soek na 'n lid wat in 'n video op sosialemediaplatforms "ooglopend dronk" in die openbaar is.
Die video van die man wat oënskynlik net té diep in die bottel gekyk het, is die afgelope paar dae wyd gedeel.
"Die weermag veroordeel sulke skandelike gedrag van ons lede onomwonde omdat ons die militêre uniform as 'n belangrike bate beskou," lui die verklaring.
Volgens die weermag is die presiese datum en tyd van die voorval nog nie vasgestel nie, maar hy werk nou saam met die Tshwane-metropolisie om alle besonderhede daarvan vas te stel.
"Die weermag kan bevestig dat die lid in die video as een van ons lede geïdentifiseer is en dat hy sedert 27 Julie vanjaar sonder toestemming van sy eenheid afwesig is. Militêre polisiebeamptes werk sonder ophou om hom te vind en te verseker hy word aanspreeklik gehou."
Die weermag sê voorts dié soort gedrag kan nie van enige van sy lede geduld word nie.
"Sodra die lid in die video opgespoor word, sal hy voor 'n militêre hof verskyn omdat hy sonder verlof afwesig is, asook vir dronkenskap."
Genl. Rudzani Maphwanya, hoof van die weermag, asook die weermagbevelsraad, het weermaglede wat die organisasie 'n slegte naam gee en oneervolle gedrag in die openbaar toon, ook berispe.
Maphwanya het soldate streng gewaarsku dat die weermag nie swak dissipline in sy geledere gaan duld nie en ingrypende stappe sal doen teen enige lede wat die weermag se gedragskode oortree.
This is worrying. First it was the police getting drunk in uniform, now it's the army. Things are just imploding in this country. It's one institutions after the other. You even scared of getting the real story about all the institutions.